Daling in brandstofpryse bring effense verligting(Argieffoto: Paul Brennan/pixabay) Die petrolprys sal Woensdag met R1,32 per liter daal, terwyl diesel 88c goedkoper sal wees. Dit beteken dat motoriste van môre af R25,42 per liter in Gauteng en R24,77 aan die kus sal betaal. Dit is die grootste daling in die petrolprys sedert Mei vanjaar. Gwede Mantashe, minister van minerale hulpbronne en energie, het in die aankondiging oor die brandstofpryse ook aangedui dat die tydelike verligting van 75c Dinsdag [vandag] tot ŉ einde kom. Maroela Media het vroeër berig dat die brandstofheffing die afgelope vier maande verminder is om verligting aan motoriste te probeer bied te midde van skerp stygings in brandstofpryse. In April, Mei en Junie was daar R1,50-verligting in die algemene brandstofheffing. Dit is in Julie tot 75c gehalveer en val Dinsdag weg wanneer die nuwe brandstofpryse op 3 Augustus van krag word. Die departement het ook aangekondig dat paraffien met R1,44 sal daal. Die vakbond Uasa sê die daling bring tog ŉ mate van vreugde aan motoriste wat hul begrotings oor die afgelope maande aansienlik moes aanpas om kop bo water te midde van stygende lewenskoste te hou. Diegene wat op paraffien staatmaak om hul gesinne warm en gevoed te hou, sal dit ook in Augustus makliker kan doen. “Die algemene lewenskoste het in Julie veral ŉ uitdaging geword toe die brandstofprys die R25-merk oorskry het. Die verbruikersprysindeks het boonop onthul dat verbruikers onder geweldige druk is. Om verder sout in die wonde te vryf het die monetêre beleidskomitee ook rentekoerse opgestoot, wat ŉ swaarder las op werkers met huislenings en ander skuld geplaas het,” het die vakbond in ŉ verklaring gesê. “Uasa moedig die regering aan om sy hersiening van die brandstofheffing (ongeveer 20% van die handelsprys), die padongelukkefondsheffing (sowat 11%) en ander faktore wat die brandstofprys opstoot, te bespoedig.”